SKRIFTLIG FORESPØRGSEL P-0244/03

af Antonios Trakatellis (PPE-DE) til Kommissionen

(28. januar 2003)

Om: Manglende overholdelse af Kyoto-protokollen om klimaændringer og mangelfuld gennemførelse i Grækenland af forordning (EF) nr. 2037/2000 om stoffer, der nedbryder ozonlaget

Ifølge oplysningerne i Kommissionens(1) anden beretning om gennemførelsen af Rådets beslutning 93/389/EØF(2) blev emissionen af gasser, som bidrager til drivhuseffekten, i Grækenland i 2000 forøget og udviser en afvigelse på 8,7 indekspoint fra den lineære målsats, som medlemsstaterne havde fastsat for perioden 2008-2012 for fremskridt i retning af Kyoto-målene. Endvidere gennemfører Grækenland på en mangelfuld måde forordning (EF) 2037/2000(3) om stoffer, der nedbryder ozonlaget, og landet har ikke indført nogen ordning for at fremme genvinding af brugte stoffer i henhold til artikel 16, stk. 6, i den nævnte forordning.

Mener Kommissionen, at der er truffet tilfredsstillende foranstaltninger i Grækenland vedrørende emissionen af de gasser, som er anført i bilaget til Kyoto-protokollen kuldioxid (CO2), metan (CH4), dinitrogenoxid (N2O), hydrofluorcarboner (HFC'er), fuldt halogenerede fluorcarboner (PFC'er) og svovlhexafluorid (SF6) og hvilke foranstaltninger vil Kommissionen træffe for at opnå en reduktion af drivhusgasemissionerne udtrykt i CO2-ækvivalenter?

Hvorfor har Kommissionen ikke truffet nogen foranstaltning i forbindelse med Grækenlands mangelfulde gennemførelse af forordning (EF) 2037/2000, og specielt hvad angår den manglende gennemførelse af artikel 16 vedrørende forpligtelsen til genvinding af brugte stoffer, som nedbryder ozonlaget (f.eks. CFC-stoffer og andre), og hvilke foranstaltninger har den til hensigt at træffe for at undgå, at apparater, som indeholder kontrollerede stoffer (f.eks. køleskabe), bortkastes på lossepladser i Grækenland?

Hvilke foranstaltninger ville efter Kommissionens mening være hensigtsmæssige for dels at reducere drivhusgasemissionerne og dels at reducere og genindvinde brugte stoffer, som nedbryder ozonlaget i Grækenland?

(1) KOM(2002) 702 endelig udg.

(2) EFT L 167 af 9.7.1993, s. 31.

(3) EFT L 244 af 29.9.2000, s. 1.

Svar afgivet på Kommissionens vegne af Margot Wallström

(21. februar 2003)

Klimaændringer

Opgørelser over de faktiske emissioner viser, at Grækenland i lighed med otte andre medlemsstater ikke har gjort tilstrækkelige fremskridt frem til år 2000 (der er det seneste år, for hvilket der foreligger data) i retning af deres byrdefordelingsmål i henhold til Kyoto-protokollen, hvis det antages, at fremskridt mod målet foregår lineært (se også den seneste årsberetning om overvågningsmekanismen for emissioner af drivhusgasser i Fællesskabet)(1). Ifølge de nyeste disponible fremskrivninger på grundlag af eksisterende foranstaltninger (basistilfældet) vil Grækenlands emissioner øges med 35,6 % i forhold til 1990-niveauerne i 2010, selv om Grækenland er retligt forpligtet til at overholde byrdefordelingsmålet på højst + 25 %. Andre fremskrivninger, hvor der tages hensyn til yderligere foranstaltninger, er endnu ikke meddelt Kommissionen. Sådanne nye fremskrivninger, hvor den nyeste liste med politikker og foranstaltninger er medregnet, ville være nyttig i forbindelse med vurderingen af, i hvilket omfang de yderligere udpegede foranstaltninger vil hjælpe Grækenland til at opfylde sin forpligtelse i 2008-2012. En hurtig gennemførelse af de yderligere foranstaltninger såvel i Grækenland som i andre medlemsstater er yderst

vigtig. Som et supplement til det nationale klimaændringsprogram er Kommissionen i gang med at udarbejde et antal lønsomme fællesskabsforanstaltninger (f.eks. på energi- og transportområdet) inden for rammerne af det europæiske klimaændringsprogram (ECCP) med henblik på at nedbringe emissionerne i Fællesskabet.

Ozonlaget

Med hensyn til, om Grækenland overholder Europa-Parlamentets og Rådets forordning (EF) nr. 2037/2000 af 29. juni 2000 om stoffer, der nedbryder ozonlaget, indledte Kommission i medfør af EF-traktatens artikel 226 en overtrædelsesprocedure i juli 2002 mod alle medlemsstaterne. Kommissionen finder, at medlemsstaterne ikke har opfyldt rapporteringskravene i henhold til forordningens artikel 16 og 17. De græske myndigheder afgav et svar i oktober 2002.

I sit svar til Kommissionen vedrørende artikel 16 beskriv Grækenland den retlige ramme for kravene til faglige kvalifikationer for medarbejdere, der installerer, vedligeholder og reparerer køleudstyr. I bekendtgørelse nr. 87 (det græske Statstidende nr. 72A/25-4-96) om Konstruktion, vedligeholdelse og reparation af køleanlæg og kølemaskiner beskrives bl.a. de faglige kvalifikationer, som kræves for at få udstedt erhvervslicenser, og kriterier for effektiviteten. I bekendtgørelsens artikel 19 kræves alle foranstaltninger for at undgå udslip i miljøet, selv små mængder.

Grækenland har imidlertid ikke rapporteret specifikt om artikel 16, stk. 6, dvs. hvilke ordninger de har indført for at fremme genvinding af brugte kontrollerede stoffer, hvilke faciliteter der findes, og hvilken mængde brugte kontrollerede stoffer der er genvundet, genanvendt, regenereret eller destrueret. Kommissionen søger derfor flere oplysninger fra Grækenland for at slå fast, om sagen skal forfølges yderligere.

(1) KOM(2002) 702 endelig udg.